Läti Vabariigi tsiviilkohtumenetluse seaduse 1. jaanuaril 2019 jõustunud muudatustega muudeti sätteid, mis käsitlevad välisriigi kohtu- ja kohtuväliste dokumendide kättetoimetamist Lätis vastavalt Euroopa Parlamendi ja nõukogu määrusele (EÜ) nr 1393/2007 kohtu- ja kohtuväliste dokumentide liikmesriikides kättetoimetamise kohta tsiviil- ja kaubandusasjades (dokumentide kättetoimetamine), millega tunnistatakse kehtetuks nõukogu määrus (EÜ) nr 1348/2000. Keskasutus, kes võtab vastu välisriigi dokumentide kättetoimetamise taotlusi ja toimetab dokumente kätte, on nüüd Läti kohtutäiturite koda (Zvērinātu tiesu izpildītāju padome). Lisaks sellele kehtestati iga dokumentide kättetoimetamise taotluse eest tasu 113,97 eurot (kaasa arvatud käibemaks). Tasu tuleb maksta pangaülekande teel ja pangatasud peab tasuma isik, kes maksab dokumentide kättetoimetamise eest.
Pädev keskasutus on:
Zvērinātu tiesu izpildītāju padome (Läti kohtutäiturite koda)
Aadress: Brīvības iela 82-3, Riga, LV-1001, Latvia
Telefon: (+371) 67290005 Faks: (+371) 67290006
Registreerimisnumber: 90001497619
Registrijärgne asukoht: Brīvības iela 82-3, Riga, LV-1001, Latvia
SWIFT-kood: HABALV22
Makse selgitus: adressaadi andmed
Muudest liikmesriikidest pärit dokumentide kättetoimetamise taotlusi ja dokumentide kättetoimetamisteatiseid aktsepteeritakse Lätis siis, kui need on esitatud posti teel.
Euroopa Parlamendi ja nõukogu määrusega (EÜ) nr 1393/2007 ette nähtud tüüpvormidel esitatavaid muid teatiseid võib saata ka muude sidevahendite kaudu, mis on asjaomasele Läti kohtule kättesaadavad.
Lisaks läti keeles täidetud tüüpvormidele aktsepteeritakse Lätis ka inglise keeles täidetud tüüpvorme.
Keskasutus on Läti kohtutäiturite koda.
Lätis tunnustatakse määruse I lisas sätestatud tüüpvormil esitatud dokumendi kättetoimetamistaotlust juhul, kui see esitatakse läti või inglise keeles.
Läti tsiviilmenetluse seaduse artikli 56.1 lõike 1 kohaselt loetakse teade kohtumenetluse aja ja koha või menetlustoimingu kohta või asjaomase dokumendi sisu isikule edastatuks ning kohtudokumendid kättetoimetatuks, kui kohtudokumendid on edastatud artiklis 56 sätestatud menetluse kohaselt, v.a lõikes 9 osutatud juhul:
1) kuupäeval, kui isik need vastavalt seaduse artikli 56 lõikele 3, 7 või 8 vastu võttis;
2) kuupäeval, kui isik nende vastuvõtmisest keeldus (artikkel 57);
3) seitsmendal päeval pärast dokumentide saatmist juhul, kui dokumendid saadeti posti teel;
4) kolmandal päeval pärast dokumentide saatmist juhul, kui dokumendid saadeti e-posti teel;
5) kolmandal päeval pärast saatmist juhul, kui sellest teavitati veebis.
Vastavalt eespool osutatud artikli lõikele 2 ei mõjuta see, kas kohtudokumendid toimetati füüsilise isiku ametlikult teatatud elukohta, ametlikult teatatud muule aadressile, aadressile, mille füüsiline isik märkis kohtuga suhtlemiseks kasutatavaks aadressiks, või füüsilise isiku registreeritud asukohta, ning kas postiga saadi kättetoimetamisteatis või dokumendid saadeti tagasi, seda asjaolu, et dokumentidest on teavitatud. Adressaat võib ümber lükata eelduse, et dokumendid toimetati kätte seitsmendal päeval pärast saatmist juhul, kui dokumendid saadeti posti teel, või kolmandal päeval juhul, kui dokumendid saadeti e-posti teel, või nendest teavitati veebis, kui ta viitab endast sõltumatutele objektiivsetele asjaoludele, mis ei võimaldanud tal dokumente märgitud aadressil vastu võtta.
Lätis tunnustatakse määruse I lisas sätestatud tüüpvormil esitatud dokumendi kättetoimetamisteatist juhul, kui see esitatakse läti või inglise keeles.
Lätis toimetatakse dokumendid kätte määruse artikli 11 lõike 2 punktis a sätestatud korras ja dokumentide kättetoimetamise taotluse eest tuleb iga kord tasuda 113,97 eurot (kaasa arvatud käibemaks). Tasu tuleb maksta pangaülekande teel ja pangatasud peab tasuma isik, kes maksab dokumentide kättetoimetamise eest.
Läti ei luba dokumente kätte toimetada määruse artikli 13 lõikes 1 sätestatud korras, välja arvatud juhul, kui dokumendid toimetatakse kätte asjaomase liikmesriigi kodanikule.
Läti õigusaktide kohaselt ei ole Lätis lubatud dokumente kätte toimetada määruse artiklis 15 sätestatud korras.
Olenemata määruse artikli 19 lõikest 1 võib Läti kohus või kohtunik teha otsuse ka siis, kui puudub dokumendi kättetoimetamisteatis, eeldusel et määruse artikli 19 lõikes 2 nimetatud tingimused on täidetud. Lätis ei ole kindlaks määratud ajavahemikku, pärast mida peetakse kostja avaldust kohtuotsuse edasikaebamise tähtaja ennistamiseks vastuvõetamatuks, kui määruse artikli 19 lõikes 4 nimetatud tingimused on täidetud.
Läti Vabariik kohaldab ka edaspidi kaht lepingut, mille ta on sõlminud:
1) Läti Vabariigi ja Poola Vabariigi vaheline leping, mis käsitleb õigusabi ja õigussuhteid tsiviil-, perekonna- ja kriminaalasjades;
2) Läti Vabariigi, Eesti Vabariigi ja Leedu Vabariigi õigusabi ja õigussuhete leping.